M. Erman, yebḍa isem n uwadem d iḥricen. Yella yisem amaẓlay i d-yemmalen srid tissemdent n uwadem imi yettuɣal ɣef yiwen n uwadem kan, iεzel-it ɣef wiyaḍ. Ihi isem n uwadem, yesɛa azal d ameqqran deg usnulfu aseklan maca yettuneḥsab d azamul ur nemmid ara imi i d-yemmal awadem s umata mebla ma yefka-as taɣara d twuri2. Llan diɣen waglamen ummilen, ttuɣalen ɣef yiwudam ur nesɛi ara isem deg uḍris izmer ad yili d assaɣen n twacult i yettilin gar yiwudam (mmi-s, baba-s ...) neɣ d assaɣ n yiḥulfan (ameddakkel n baba ) zemren diɣ ad ilin d assaɣen imettiyen (bab n uxxam). Zemren diɣ ad ilin d irbiben am uqcic amecṭuḥ, taqcict tucbiḥt3. Yella ṣṣenf n yisem i umi ssawalen tiselfas4, ismawen-agi sɛan mliḥ azal imi i ttaken udem iǧehden i uwadem ugar n yisem amsari, semmrasen-ten i wakken ad d-gren awennet ɣef uwadem-nni Md: afenyan, amecḥaḥ, aqettal. wa ad d-siwḍen tmuɣli-nsen fell-as. Tiselfas di tuget, d isem wis sin i yettunefken i uwadem sɣur yiwudam niḍen, yettwehhi aṭas ɣer tfekka neɣ ṭṭbiεa n uwadem.